## Cultura paralitza les obres de restauració de la muralla d’Alzira i acorda amb l’Ajuntament reorientar la intervenció

*** A través d’un escrit de la Direcció Territorial, la Conselleria va notificar divendres passat a l’Ajuntament d’Alzira la paralització immediata de les obres en curs
* El projecte ha sigut promogut per l’Ajuntament, titular del BIC
* Tècnics de la Direcció General de Patrimoni Cultural han analitzat este dilluns els elements que poden comprometre els valors del monument i s’han establit les pautes per a reordenar la intervenció**

La Conselleria d’Educació, Cultura, Universitats i Ocupació ha paralitzat de manera cautelar les obres de restauració de la muralla almohade d’Alzira, un monument catalogat com a bé d’interés cultural (BIC), les obres del qual es van iniciar l’any passat amb la direcció de l’ajuntament de la ciutat.

A través d’un escrit de la Direcció Territorial, la Conselleria va notificar divendres passat a l’Ajuntament d’Alzira la paralització immediata de les obres en curs, amb l’empara de la Llei 4/1998 del patrimoni cultural valencià.

Este dilluns, tècnics de la Direcció General de Patrimoni Cultural s’han desplaçat fins al lloc per a realitzar una valoració de l’execució de les obres, que han sigut promogudes i dirigides per l’Ajuntament d’Alzira.

En la visita s’han analitzat els elements que poden comprometre els valors del monument i s’han establit les pautes per a reordenar la intervenció.

Així mateix, s’ha requerit que la promotora del projecte presente una memòria descriptiva de l’obra realitzada i la realització d’unes proves dels murs, que abunden i complementen la informació aportada.

Es tracta d’una inversió total de 2,7 milions d’euros dividida en dos parts: la Casa Reial i la rehabilitació de la muralla i el pas de ronda. Per a les obres de la rehabilitació s’ha destinat un total de 349.554 euros, finançats a través del Pla turístic nacional Xacobeo 2021-22.

L’execució d’esta obra s’ha desviat del projecte autoritzat per la Direcció General de Patrimoni Cultural. És l’Ajuntament, titular del BIC, qui ha promogut i dirigit l’obra, que està sufragada amb fons europeus Next Generation. Les obres estan arreplegades en el Pla especial de protecció la vila d’Alzira aprovat en 2018.

**Recinte emmurallat d’Alzira**

La muralla d’Alzira, catalogada com a bé d’interés cultural (BIC) en 2004, és d’origen andalusí, i conformava el recinte fortificat de la ciutat, embeguda llavors en el riu Xúquer.

Com tantes altres fortificacions del Sarq al-Àndalus va ser construïda amb tàpia de maçoneria encaixonada o formigó de calç, una tècnica constructiva basada en l’abocament del formigó de calç sobre un encofrat de fusta denominat tàpia.

Actualment es conserva un sector amb una extensió de 255 metres de muralla i huit torrasses. Les torrasses presenten una altura d’entre 7 i 10 metres i la muralla arriba als 6 metres d’altura, amb una grossària d’1,20 metres.

Fecha: 10/03/2025